Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 398/19)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

Yhtenäinen asiakirja

”Carne Ramo Grande”

EU-nro: PDO-PT-02640 – 13. lokakuuta 2020

SAN (X) SMM ( )

1. Nimi (Nimet)

”Carne Ramo Grande”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1. Tuotelaji

Luokka 1.1 Tuore liha (ja muut eläimenosat)

3.2. Kuvaus 1 kohdassa nimetystä tuotteesta

Tuore, jäähdytetty ja jäädytetty liha Ramo Grande -rodun naudoista, jotka ovat syntyneet ja kasvaneet sekä teurastettu yksilöidyllä maantieteellisellä alueella tämän eritelmän mukaisesti. Naudat on merkitty Ramo Grande -rodun kantakirjaan.

Carne Ramo Grande -lihaa voidaan tarjota myyntiin ruhoina, puoliruhoina tai neljännesruhoina sekä paloina, jotka voivat olla kokonaisia tai viipaloituja. Perinteisten tarjontamuotojen eli ruhojen tai pakattujen (kokonaisten tai viipaloitujen) palojen lisäksi Carne Ramo Grande -lihaa voidaan myydä pakattuna jauhelihana.

Liha on kirkkaanpunaista (väri muuttuu intensiivisemmäksi, jos liha on kosketuksissa ilmaan tai peräisin vanhemmasta eläimestä) ja koostumukseltaan kiinteää, sillä syykimppujen välillä on vaihteleva määrä sidekudosta. Lihassa on myös lajille ominainen aromaattinen tuoksu. Rasva on hyvin jakautunutta ihon alla, onkaloiden välillä, lihasten ympärillä ja lihasten välillä. Rasva on helmiäisen valkoista ja ruhon jäädyttyä koostumukseltaan kiinteää. Liha ei tunnu rasvaiselta, kun sitä koskettaa.

Ikäluokkia on määritelty viisi:

— Vitelão [vuoden ikäiset] – vähintään kahdeksan mutta enintään 12 kuukauden ikäisten nautojen lihaa, luokiteltu luokkaan C; teuraspaino vähintään 110 kg.

— Novilho/a [nuori sonni/hieho] – vähintään 12:n mutta enintään 24 kuukauden ikäisten nautojen lihaa, kun kyseessä ovat urospuolisten eläinten kokonaiset ruhot (luokka A), ja vähintään 12 kuukauden ikäisten nautojen lihaa, kun kyseessä ovat naaraspuoliset eläimet (luokka E); teuraspaino vähintään 130 kg (luokka A) ja 120 kg (luokka E).

— Macho inteiro (Touro) [sonnin kokonainen ruho] – vähintään 24 kuukauden ikäisten urospuolisten nautojen lihaa kokonaisista ruhoista (luokka B); teuraspaino vähintään 200 kg.

— Castrado [kastroitu härkä tai härkämulli] – vähintään 12 kuukauden ikäisten urospuolisten kastroitujen nautojen lihaa (luokka C); teuraspaino vähintään 130 kg.

— Vaca [lehmä] – lihaa vasikoineiden lehmien ruhoista, luokiteltu luokkaan D; teuraspaino vähintään 200 kg.

Liha on pehmeää, mehevää ja maukasta. Vitelão- ja Novilho/a -luokkien liha on pehmeämpää kuin muissa luokissa, mutta muidenkin ikäluokkien liha on aivan yhtä mehevää ja maukasta.

Ruhojen luokittelu

Seuraaviin luokkiin luokitellut ruhot hyväksytään.

— Lihakkuusluokka:

Novilho/a [nuori sonni/hieho]; Macho inteiro (Touro) [sonnin kokonainen ruho]; Castrado [kastroitu härkä/härkämulli] – hyväksytään luokat S, E, U, R ja O.

Muut ikäluokat – ottaen huomioon Ramo Grande -rodulle ominaiset morfologiset ja toiminnalliset ominaisuudet ja karjanhoitotapa, erityisesti teuraseläinten sukupuolen, iän ja painon osalta, edellä lueteltujen luokkien lisäksi hyväksytään luokan P ruhot.

— Rasvaisuusaste:

Ruhoja, joiden rasvapitoisuus on 1, ei hyväksytä.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Eläimiä ruokitaan perinteisten karjankasvatuskäytäntöjen mukaisesti. Ruokinta perustuu laiduntamiseen luonnonlaitumilla tai hoidetuilla laitumilla, joilla kasvaa erilaisia heinä- ja palkokasveja, kuten Lolium perenne (englanninraiheinä), Lolium multiflorum (italianraiheinä), Trifolium repens (valkoapila), Trifolium pratense (puna-apila) ja Dactylis glomerata (koiranheinä). Kaikkia näitä on saatavilla läpi vuoden, sillä Azoreilla maaperä- ja ilmasto-olosuhteet ovat suotuisat.

Vasikat imevät emojensa maitoa ainakin kolme ensimmäistä kuukautta. Ne vieroitetaan 6–7 kuukauden iässä. Koska vasikat ovat emojensa mukana laitumella, nekin syövät laidun- ja rehukasveja.

Sen lisäksi, että täysikasvuiset naudat syövät tuoretta nurmea, niille annetaan nurmisäilörehua, heinää, nurmimaissia tai maissisäilörehua tai muuta tilalta saatavaa rehua (esim. maissinjyviä, kuivia maissinkuoria, bataatin varsia, aaltokielopuuta) tai muilta Azorien saaristossa sijaitsevilta tiloilta saatavaa rehua.

Jos laiduntaminen ei täysin täytä karjan ravitsemuksellisia tarpeita (koska lohkot ovat yleensä pieniä ja sijaitsevat erillään), varsinkin loppukasvatusvaiheessa, tai jos epäsuotuisat sääolot aiheuttavat rehupulaa, eläimille voidaan antaa rehuseosta energia- ja proteiinitarpeiden kattamiseksi. Azorien saariston ulkopuolelta peräisin olevan lisärehun osuus eläinten vuotuisesta kokonaisruokinnasta ei saa koskaan olla yli 50 prosenttia kuiva-aineesta.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Syntymä, kasvatus ja teurastus

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Carne Ramo Grande -lihassa on tarjontamuodosta riippumatta oltava jokin seuraavista maininnoista: ”Carne Ramo Grande – Denominação de Origem Protegida” [Carne Ramo Grande – Suojattu alkuperänimitys] tai ”Carne Ramo Grande DOP” [Carne Ramo Grande SAN].

4. Maantieteellisen alueen tarkka rajaus

Carne Ramo Grande -lihan maantieteellinen alue on Azorien saaristo, joka muodostuu seuraavista yhdeksästä saaresta: Santa Maria, São Miguel, Terceira, Graciosa, São Jorge, Pico, Faial, Flores ja Corvo.

5. Yhteys maantieteelliseen alueeseen

Azorien saaristossa vallitsee lauha meri-ilmasto: lämpötilat ovat leutoja ja vaihtelevat vain vähän, suhteellinen kosteuspitoisuus on korkea ja sadetta saadaan paljon. Azorien vulkaaninen maaperä sisältää hiuemaata, hiekkapitoista hiesua ja hiuesavea, ja siinä on runsaasti orgaanista ainesta ja kaliumia.

Yhdessä maaperä ja ilmasto tarjoavat luontaisesti olosuhteet, jotka soveltuvat poikkeuksellisen hyvin nurmentuotantoon. Eläimet voivatkin laiduntaa 365 vuorokautta vuodessa.

Tämä tuotantojärjestelmä on ennen kaikkea riippuvainen laiduntamisesta ja rehuntuotannosta. Tuotteet tuotetaan ympäristön kannalta kestävillä menetelmillä, ja maatilan ulkopuolisia tuotantopanoksia käytetään hyvin vähän.

Azorien maaperä- ja ilmasto-olosuhteet suosivat nurmenkasvua ympäri vuoden. Nurmenkasvu kuitenkin vaihtelee lämpötilan ja sademäärien vaihtelun mukaan. Nurmentuotanto on huipussaan keväällä/kesällä. Laidunmaat ovat luonnoltaan hyvin monimuotoisia, minkä ansiosta ne täyttävät suurimmalta osin Ramo Grande -karjan ravitsemukselliset tarpeet ympäri vuoden. Azorien karjankasvatus on aina perustunut luonnonvarojen tehokkaaseen hyödyntämiseen: yhteydet luonnonympäristöön ovat vahvat ja painopisteenä on kestävä kehitys. Saariston luonnonolosuhteet ja tämän rodun perinteiset käyttötarkoitukset vaikuttavat kotoperäisen Ramo Grande -rodun yleisiin ominaisuuksiin. Näitä eläimiä on aina pidetty kolmesta syystä eli vetoeläiminä sekä lihan ja maidon vuoksi. Ramo Grande -sonneja oli tapana käyttää siitoseläiminä yhden tai kahden jalostuskauden ajan. Tämän jälkeen ne kastroitiin ja niitä käytettiin kyntö- ja vetoeläiminä. Sen lisäksi, että eläimet toimivat näissä tehtävissä, niistä saatiin viljelijöiden ruokavalioon olennaisesti kuuluvaa lihaa ja maitoa. Koska karjankasvatus oli omavaraisviljelyä, viljelijöillä oli tapana viettää paljon aikaa eläintensä lähellä. Maanviljelyn laajaperäisyys ja viljelijöiden erityisasiantuntemus (eläinten ruokinnassa ja hoidossa) varmistivat eläimille erinomaiset elinolot. Tämän ansiosta tuotteet erottuvatkin edukseen. Eläimiä on ennen kaikkea käytetty vetoeläiminä. Ihmiset ovat aina olleet paljon tekemisissä niiden kanssa, koska niitä on täytynyt opettaa vetotehtäviin. Eläimet olivat hyvin oppivaisia ja hyvin säyseitä, varsinkin omistajiaan kohtaan. Omistajat pitivät kaikin tavoin huolta siitä, että niitä ruokittiin työmäärän mukaan sekä suojeltiin kylmältä ja huonolta säältä. Eläimiä pidettiin suurimmaksi osin kotona erilaisissa suojissa (”atafonas”eli myllyt, ”palheiros” eli olkiparvet ja ”lojas” eli verstaat), joihin ne toivat lämpöä kylmimpään vuodenaikaan. Eläimet oleskelivat siis lähellä ihmisiä, ja tämä eläinrakkaus on siirtynyt sukupolvelta toiselle. Nykyään järjestetään erilaisia kulttuuritapahtumia (paraateja, kilpailuja ja etnografisia esityksiä, jotka usein liittyvät Pyhää Henkeä kunnioittaviin uskonnollisiin rituaaleihin), joihin tämän rodun kasvattajat kokoontuvat verkostumaan ja tapaamaan ihmisiä, jotka arvostavat tämän rotuisten eläinten kasvattamista ja ovat siitä ylpeitä. On tärkeää huomata, että vaikka kullakin tilalla nautoja on keskimäärin vain vähän, karjankasvatuksen jatkuminen on osoitus vahvasta emotionaalisesta yhteydestä näihin eläimiin.

Carne Ramo Grande -lihan maku, pehmeys ja mehukkuus johtuvat siitä, että eläimet laiduntavat läpi vuoden, mikä on Azorien maaperä- ja ilmasto-olosuhteiden, erityisen jalostustekniikan ja eläinten säyseän luonteen ansiota.

Koska liha saadaan eläimistä, jotka laiduntavat vapaasti, liikkuen lohkolta toiselle, se on yleensä intensiivisemmän väristä. Carne Ramo Grande -lihan väri vaihtelee eläimen ikäluokan mukaan nuorempien eläinten vaaleamman punaisesta vanhempien eläinten kirkkaamman punaiseen. Myös rasvan väri vaihtelee eläimen iän mukaan. Nuorempien eläinten rasva on valkoista, mutta härkien ja täysikasvuisten nautojen (sonnien ja lehmien) rasva on keltaisempaa.

Ilmaston (joka sopii erittäin hyvin karjankasvatukseen) ja maaperän (joka on hedelmällistä ja helposti muokattavaa) ansiosta laidunmaa on hyvää. Karja, jota vietiin Azoreille saarten löytämisen ja asuttamisen jälkeen, on tämän ansiosta kehittynyt ja saanut sille ominaiset geneettiset piirteet, jotka määrittävät Ramo Grande -rotua nykyisin.

Ramo Grande -jalostajat vaalivat ainutlaatuista geeniperimää, jonka he ovat halunneet säilyttää usean sukupolven ajan vaikeissa olosuhteissa esivanhempiensa perintönä. He ovat aina olleet sitoutuneita tämän perinnön säilyttämiseen ja pitäneet nautoja lähes perheenjäseninään. Azorien eri saarien perinteisissä juhlallisuuksissa ja erityisesti Pyhälle Hengelle omistetuissa juhlissa tarjottavissa tyypillisissä ruokalajeissa näiden eläinten liha on aina ollut suosituinta. Kunkin saaren ja jopa kunkin kylän asiantuntemus ja perinteiset reseptit ovat siirtyneet sukupolvelta toiselle, ja tämän rodun lihalle ominaiset ja luontaiset maut ja aromit ovat korostuneet.

Nämä naudat ovat merkityksellisiä Azorien saaristolle, koska ne ovat edelleen osa perinteistä karjankasvatusta ja etnografisia juhlatilaisuuksia ja niiden liha on tärkeä ainesosa paikallisille ja vierailijoille tarjoilluissa ruokalajeissa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://tradicional.dgadr.gov.pt/images/prod_imagens/carne/docs/CE_Carne_Ramo_Grande_DOP.pdf

(1) EUVL L 343, 14.12.2012, s. 1.